సాయిచంద్

వేద సాయిచందర్‌ (1984, సెప్టెంబరు 20 - 2023, జూన్ 29), తెలంగాణ రాష్ట్రానికి చెందిన కళాకారుడు, గాయకుడు, రాజకీయ నాయకుడు. ఆయన 2021 డిసెంబరు 24 నుండి 2023, జూన్ 29 వరకు తెలంగాణ రాష్ట్ర గిడ్డంగుల కార్పోరేషన్‌ చైర్మన్‌గా పనిచేశాడు.

జననం, విద్య
సాయిచంద్ 1984, సెప్టెంబరు 20న తెలంగాణ రాష్ట్రం, వనపర్తి జిల్లా, అమరచింత గ్రామంలో వెంకటరాములు, మణెమ్మ దంపతులకు జన్మించాడు. ఆయన అమరచింతలో పదో తరగతి, ఆత్మకూరులో ఇంటర్, హైదరాబాద్‌లో డిగ్రీ,  ఉస్మానియా యూనివర్సిటీలో (ఎం.ఏ తెలుగు) పీజీ పూర్తి చేశాడు.

వివాహం
సాయిచంద్ కు ఉస్మానియా యూనివర్సిటీలో పరిచయమైన వేద రజినిని 2012లో ప్రేమ వివాహం చేసుకున్నాడు. వారికి కుమారుడు చరీష్ (చెర్రీస్), కుమార్తె నది ఉన్నారు.

ఉద్యమ జీవితం
అభ్యుదయ భావాలు కలిగిన తన తండ్రి లాగే ప్రజా సమస్యలపై పాటలు రాస్తూ, ప్రభుత్వ వ్యతిరేక విధానాలపై ఎప్పటికప్పుడు ప్రజలను తన పాటలతో చైతన్యం చేసేవాడు.ముఖ్యంగా. తెలంగాణా ఉద్యమకారుల బలిదానాల పై వ్రాసిన పాటలను ఆలపిస్తూ... ప్రజలను ఉత్తేజితులను చేశాడు.
మలిదశ తెలంగాణోద్యమంలో ఎన్నో ధూంధాం కార్యక్రమాలతో ప్రజల్లో ఉద్యమస్ఫూర్తిని రగిలించాడు. తెలంగాణ రాష్ట్రం ఏర్పడిన నాటి నుండి టిఆర్ఎస్ పార్టీలో క్రియాశీలకంగా ఉంటూ ప్రభుత్వ పథకాలను తన ఆట పాటలతో ప్రజలోకి తీసుకువెళ్ళాడు. 2009 నుండి 2023 వరకు అసెంబ్లీకి జరిగిన సాధారణ, ఉప ఎన్నికల్లో తెలంగాణ రాష్ట్ర సమితి పార్టీ తరఫున తన ఆట పాటలతో ప్రచారంలో పాల్గొని పార్టీ గెలుపులో కీలకంగా వ్యవహరించాడు.

గాయకుడిగా మంచి పేరు తెచ్చిన పాటలు
‘రాతి బొమ్మల్లోన కొలువైన శివుడా’ 
'వాగు ఎండిపాయెరో’ 
‘వలసలతో వలవల విలపించే కరువుజిల్లా పాలమూరు’ 
 ‘అనురాగాల పల్లవి అమ్మ ప్రేమ/ మమతల కోవెల మణిదీపం’
  ‘నాన్న నాన్న నీ మనసెంత మంచిదో నాన్న’

రాజకీయ జీవితం 
ఆయన 2018లో జరిగిన అసెంబ్లీ ఎన్నికల్లో సీఎం కేసీఆర్ నిర్వహించిన ప్రతి సభలో తన పాటలతో చైతన్యం నింపేవాడు. సాయిచంద్ 2019లో జరిగిన పార్లమెంట్ ఎన్నికల్లో ఎస్సీ రిజర్వుడ్ అయిన నాగర్‌కర్నూల్ లోకసభ నియోజకవర్గం టికెట్ ఆశించాడు, కొన్ని కారణాలవల్ల టికెట్ దక్కలేదు. 

తెలంగాణ శాసనమండలికి 2021లో జరిగిన స్థానిక సంస్థల ఎమ్మెల్సీ ఎన్నికల్లో ఉమ్మడి మహబూబ్​నగర్​ జిల్లా స్థానిక సంస్థల స్థానానికి టీఆర్‌ఎస్‌ ఎమ్మెల్సీ అభ్యర్థిగా ఆయన పేరును టిఆర్ఎస్ అధిష్టానం 2021 నవంబరు 21న ఖరారు చేసింది. టీఆర్‌ఎస్‌ అభ్యర్థుల జాబితాలో మార్పులతో చివరి నిమిషంలో సాయిచంద్‌కు టికెట్ చేజారింది.

2021 డిసెంబరు 15న తెలంగాణ రాష్ట్ర గిడ్డంగుల కార్పొరేషన్‌ సంస్థ చైర్మన్‌గా నియమితుడై 2021, డిసెంబరు 24న కార్పొరేషన్ చైర్మెన్‌గా బాధ్యతలు చేపట్టాడు.

మరణం 
సాయిచంద్ 2023, జూన్ 28న సాయంత్రం కుటుంబసభ్యులతో కలిసి నాగర్ కర్నూల్ జిల్లా, బిజినేపల్లి మండలం, కారుకొండలోని తన ఫామ్‌హౌస్‌కు వెళ్లగా అర్ధరాత్రి వేళ ఆయనకు గుండెపోటు రాగా నాగర్ కర్నూల్ లోని గాయత్రి ఆసుపత్రికి తీసుకెళ్ళారు.

ఆయన పరిస్థితి విషమించడంతో హైదరబాద్ గచ్చిబౌలిలోని కేర్ ఆసుపత్రికి తరలించగా చికిత్స పొందుతూ 2023, జూన్ 29న తెల్లవారుజామున 3 గంటల సమయంలో మరణించాడు. 

రంగారెడ్డి జిల్లా, బడంగ్‌పేట్ నగరపాలక సంస్థ పరిధిలోని గుర్రంగూడలో సాయిచంద్ పార్థివదేహాన్ని ముఖ్యమంత్రి కేసీఆర్, మంత్రులు కేటీఆర్, హరీష్ రావు, తలసాని శ్రీనివాస్ యాదవ్, సబితా ఇంద్రా రెడ్డి, ప్రభుత్వ విప్ బాల్క సుమన్, మండలి విప్ పల్లా రాజేశ్వర్ రెడ్డి, ఎమ్మెల్యే ఈటెల రాజేందర్, కార్పొరేషన్ చైర్మన్లు అనిల్ కూర్మాచలం, రాజీవ్ సాగర్, దూదిమెట్ల బాలరాజ్, ఎర్రోళ్ల శ్రీనివాస్, ఆంజనేయ గౌడ్, గెల్లు శ్రీనివాస్‌ యాదవ్‌, టీజేఎస్‌ అధ్యక్షుడు ప్రో.కోదండరామ్, వివిధ పార్టీలకు చెందిన ప్రజాప్రతినిధులు, బీఆర్ఎస్ కార్యకర్తలు నివాళులు అర్పించిన అనంతరం వనస్థలిపురంలోని సాహెబ్ నగర్ స్మశాన వాటికలో అంత్యక్రియలు జరిగాయి. 

హైదరాబాద్‌ హస్తినాపురంలోని జీఎస్‌ఆర్‌ కన్వెన్షన్‌ హాల్‌లో జూలై 9న జరిగిన సాయిచంద్‌ దశదిన కర్మకు సీఎం కేసీఆర్‌ హాజరై ఆయన చిత్రపటానికి పూలమాల వేసి, పుష్పాంజలి ఘటించి నివాళులు అర్పించాడు. ఈ కార్యక్రమంలో మంత్రులు, ఎమ్మెల్యేలు, ఎమ్మెల్సీలు, కార్పొరేషన్ చైర్మన్లు, సాంస్కృతిక సారధి కళాకారులు, వివిధ సంఘాల నాయకులు పాల్గొన్నారు.

మూలాలు

1984 జననాలు
2023 మరణాలు
వనపర్తి జిల్లా వ్యక్తులు
తెలంగాణ ఉద్యమ పాటల రచయితలు
తెలంగాణ ఉద్యమకారులు
వనపర్తి జిల్లా కవులు
వనపర్తి జిల్లా రచయితలు
వనపర్తి జిల్లా రాజకీయ నాయకులు
తెలంగాణ రాష్ట్ర సమితి రాజకీయ నాయకులు
తెలంగాణ కార్పొరేషన్ చైర్మన్లు